Ibigo bya leta byasabwe kugaragaza abakozi babyo b’amikoro make – Izuba Rirashe\nIbigo bya leta byasabwe kugaragaza abakozi babyo b’amikoro make\n25/01/2016 8:06 am By James Habimana Leave a Comment\nLeta y’u Rwanda iravuga ko ihangayikishijwe n’abakozi bayo batagira aho bakinga umusaya; bityo ikaba igiye gutangira kububakira amazu ahendutse.\nKugeza ubu leta yatangiye gusaba ibigo byayo gutangira kugaragaza abakozi batagira amacumbi, kugira ngo iki kibazo kigabanuke.\nIbiro bya Minisitiri w’intebe bikaba byasabye ko ikibazo cy’amacumbi ahenze mu gihugu kigabanuka, nk’uko bisobanurwa n’Ikigo cy’Igihugu gishinzwe imyubakire (RHA).\nIbi kandi bije mu gihe ikinyamakuru Izuba Rirashe, giherutse kuganira na bamwe mu banyarwanda bakagaraza ko hakiri ikibazo cy’amazu arimo kubakwa, ariko abafite ubushobozi buke ugasanga ntacyo abamarira kuko agihenze.\nUmwe mu baganiriye n’iki kinyamakuru witwa Gaspard Nzabonimana, aho atuye i Gacuriro mu Mujyi wa Kigali, yagize ati “Nibaza niba kubaka amazu bikorerwa Abanyarwanda cyangwa Abanyamahanga? Uretse Umudugudu wa Gacuriro ya mbere ibindi byose birahenze cyane! Nkaba nibaza niba ari ryari Umupolisi, Umusirikari, Umwarimu n’abandi, bashobora kuzatekerezwaho kugira ngo na bo bubakirwe amazu ahwanye n’ubushobozi bwabo kandi vuba!”\nSoma: RSSB irashinjwa kubaka amazu ahenze ikirengagiza ba rubanda rugufi\nKugeza ubu Leta y’u Rwanda iravuga ko yatangiye umushinga wo kubakira abafite ubushobozi buke.\nHagiye gutangira umushinga wo kubaka byibuze inzu itarengeje miliyoni 20, ni ukuvuga ko Iyo nzu izajya iba ari iy’ibyumba bitatu kugera ku cyumba kimwe.\nMu kiganiro cyihariye ikinyamakuru Izuba Rirashe cyagiranye n’umukozi mu kigo cy’igihugu gishinzwe imyubakire (Rwanda Housing Authority) ushinzwe amazu aciriritse, yavuze ko kugeza ubu leta na yo ihangayikishijwe n’iki kibazo, bityo ikaba yaragifatiye ingamba.\nBy’umwihariko, uyu mukozi muri iki kigo, Uwimana Leopold, yavuze ko mu rwego rwo kurangiza iki kibazo cy’abantu batagira aho bakinga umusaya, leta yasabye ibigo byose byayo kugaragaza abakozi batagira amazu, kugira ngo hakorwe urutonde rwabo bityo na rwiyemezamirimo ushaka kubaka, azaze yerekwa abantu bayakeneye.\nIkiganiro kirambuye na Uwimana Leopold…\nMwatangira mutubwira ibikubiye mu rwandiko twumvise ko mwandikiye ibigo bya leta ku bijyanye n’amacumbi aciriritse?\nRuriya rwandiko ni twe twaruteguye nk’iki kigo, kugira ngo muri gahunda ya leta y’amazu aciriritse dushobore kubona umubare ufatika w’abantu bakeneye ayo mazu, ibizava muri buriya bushakashatsi bizadufasha kubona umubare ufatika w’abantu bakeneye amazu, uru rugero rw’abo bantu, noneho dushobore no kuvuga ngo ese abantu bakeneye amazu bakeneye ayagurwa angahe? kugira ngo n’abashoramari dukorana tubereka iyo mibare y’abakiriya dufite.\nBizakorwa gute ngo abo bakozi bakeneye ayo mazu baboneke?\nIbigo bya leta birazwi, MIFOTRA (Minisiteri y’abakozi ba leta n’umurimo) yaduhaye lisiti y’ibigo bya leta, kugeza ubu ntabwo turinjira mu mushinga nyirizina, nta kigo cya leta twibagiwe kugeza no mu turere twose.\nIbi bivuze ko umukozi wese mu bigo bya leta azabona kuri izo nzu?\nAmazu aciritse harimo ibice byinshi, harimo ugura n’uyikodesha, turashaka ko aya mazu aba ay’abantu baciriritse, tuzabanza ku bantu bafite amafaranga aciriritse, turashaka abantu badafite inzu gusa.\nEse ibigo bya Leta mwabihaye igihe ntarengwa?\nNta gihe twabahaye ariko bagomba kubikora vuba kandi twatangiye kubona ibisubizo, ubu batangiye kutwereka umubare w’abantu bakeneye amazu, n’amazu bashaka, icyo dusaba ni ukutwereka ikintu uwo mukozi yinjiza, wenda yinjiza ibihumbi 100 kugeza kuri 300, noneho ya lisite tuzayiheraho turebe ngo hari abantu bakeneye amazu angana gutya, nyuma tubaze umushoramari niba ayo mazu yayatanga? Yavuga ngo yego tukabahuza.”\nNone muzajya mugendera ku mushahara umukozi akorera?\nTuzagendera ku mafaranga buri muntu yinjiza, gusa hari igihe uwo mukozi aba afite imishinga imwinjiriza andi mafaranga, na yo tuzajya tuyagenderaho, gusa uwo muntu agomba kuba ari mu cyiciro cy’amazu aciriritse ariko bisobanuke neza, ntabwo buri wese yabona inzu abamo, mbese yagura, ashobora no kuyikodesha yageza igihe akayegukana.\nUmukozi azajya akatwa angahe?\nUmuntu azajya atanga 30% by’umushahara we, niba ahembwa nk’ibihumbi 200 ntagomba kurenza ibihumbi 70, ayashyire mu nzu, azajya akorana na banki barebe igihe azishyuramo, Icyo duha umushoramari twe ni umubare w’abakeneye amazu, umushoramari agakorana na banki ku mafaranga zizishingira abakozi, mbese ni nk’aho aba ari banki ziguze ya mazu zikagenda ziyagurisha baba bakozi ariko twabahuje.\nKubaka bizatangira ryari?\nBiratangirana n’ubu, abashoramari barahari, RSSB, BRD n’abandi barahari, icyo bakeneye ni imibare tuzabaha, nk’ubu RSSB irashaka kubaka andi mazu arenga ibihumbi 20 mu gihugu cyose, icyo bakeneye ni imibare gusa, nk’ubu kandi RSSB igiye kuzamura muri uku kwezi kwa kabiri amazu 535 mu Mujyi wa Kigali kandi aciriritse, kugira ngo ibone abantu bazayajyamo, igomba kuzakurikiza amabwiriza ya minisitiri w’intebe agenga ubufasha leta igomba guha umuntu ushora imari mu mazu aciriritse, ndetse n’umuntu ugenerwa iyo nzu uko agomba kuba ameze.\nKugeza ubu icyo kigo ntikirabona abantu bagomba kuyajyamo, kugira ngo dushobore kubona uko aba bantu bayajyamo kandi bujuje ibijyanye n’amabwiriza ya Minisitiri, ni uko tugomba kumenya abo ari bo, noneho tukazicarana n’icyo kigo cya RSSB tukabereka abantu bashobora kuyagura.\nBivuze ko abakozi bose ba leta mu gihugu bazagerwaho n’aya mahirwe?\nYego, mu gihugu cyose harimo imijyi itandukanye, imijyi 6, aho umuntu ari ashobora kuyibona rwose, icyo abakoresha basabwa ni gukurikiza iyi raporo kandi bakita ku byanditsemo.\nAriko nubwo muvuga kubaka amazu, n’ubundi ayubakwa na RSSB…\nNk’uko ubivuga koko ibiciro by’ubwubatsi biracyari hejuru mu Rwanda bitewe n’ibikoresho bikiva hanze kandi bihenze, ariko uko ibihe bigenda bitera imbere nk’ubu, sima yagabanutseho gato, hari abandi bashoramari bashaka gufatanya na CIMERWA hari icyo bizafasha, ntabwo byahenduka ako kanya ariko tugendeye ku mabwiriza ya minisitiri w’intebe navuga ko muri uyu mushinga harimo gahunda yo gufasha umushoramari.\nUmushoramari azajya ahabwa ibikorwaremezo by’ibanze aho agiye kubaka aya mazu, ibi birimo nk’amazi, amashanyarazi n’imihanda, icyo gihe bizagabanya igiciro ku kigero cya 30% cy’ayo mazu.\nIndi mishinga rero leta ntacyo yayifashaga?\nUgereranyije n’indi mishinga ihari wasangaga umushoramari ari we washyiragamo amashanayarazi, imihanda, amazi n’ibindi yarangiza byose akabifata akabigereka kuri cya giciro cy’inzu ugasanga birahenze cyane, muri aya mazu aciriritse tugiye kubaka si ko bizaba bimeze, hazajya harebwa ngo ese igiciro uzanye kiremewe? Minisitiri ufite ubwubatsi mu nshingano ze ni we uzajya ashyiraho igiciro cy’ubwubatsi, nta mushoramari uzajya aza ngo yishyirireho ibiciro uko ashatse.\nEse mu by’ukuri u Rwanda ruzi ko amazu ahenze koko cyangwa bizwi n’abaturage gusa?\nIkibazo cy’amazu ahenze turakizi rwose, ni na cyo cyatumye leta ibitekerezaho, nk’ubu urebye amazu akenewe mu Mujyi wa Kigali kugeza mu mwaka wa 2022 ni ibihumbi 340, ariko ibihumbi 190 ni yo akenewe n’abantu baciriritse, ibi bivuze ko abaciriritse ni bo bayakeneye cyane, biraduhangayikishije!\nKugeza ubu ikigo cy’imyubakire mu Rwanda kiravuga ko amazu agomba kubakwa muri iki cyiciro, ari amazu afite ibyumba bitatu kugera kuri kimwe, kandi inzu ikaba itagomba kurenza miliyoni 20.\nFiled Under: Featured Tagged With: RHA, RSSB